คลังดันชื่อผอ.สลากฯใหม่ เข้าครม.เห็นชอบ12มิ.ย.นี้
คลังเล็งเสนอชื่อ ผอ.สำนักงานสลากฯ คนใหม่เข้า ครม. 12 มิ.ย.นี้
9 มิ.ย. 2555

คลังเล็งเสนอชื่อ ผอ.สำนักงานสลากฯ คนใหม่เข้า ครม. 12 มิ.ย.นี้ 
ด้านสหภาพขู่ให้เวลา 4 เดือน ประเมินผลงาน จี้แก้มาเฟียโควตาสลาก
นายทนุศักดิ์ เล็กอุทัย รมช.คลัง ในฐานะกำกับดูแลสำนักงานสลากกินแบ่งรัฐบาล เปิดเผยภายหลังการหารือตัวแทนของสหภาพแรงงานรัฐวิสาหกิจสำนักงานสลากฯ เรื่องการเลือก พล.ต.ต.อรรถกฤษณ์ ธารีฉัตร รองผู้บังคับการตำรวจภูธรภาค 4 (อดีตหัวหน้ารักษาความปลอดภัย พ.ต.ท.ทักษิณ ชินวัตร สมัยเป็นนายกรัฐมนตรี) ให้เป็นผู้อำนวยการสำนักงานสลากฯ คนใหม่
นายทนุศักดิ์ กล่าวว่า ก่อนหน้านี้ที่ได้พูดคุยกับสหภาพไว้ว่า หากกระบวนการคัดสรรผู้อำนวยการสำนักงานสลากฯ จบแล้ว ถ้าผู้อำนวยการสำนักงานสลากฯ คนใหม่เป็นคนนอกองค์กร ทางสหภาพอยากจะมาทำความรู้จักก่อน ซึ่งสหภาพมาสอบถามถึงผู้อำนวยการใหม่ว่าเป็นคนยังไง ก็บอกไปว่าเป็นคนดี คาดว่าน่าจะเสนอคณะรัฐมนตรี (ครม.) เห็นชอบการแต่งตั้งผู้อำนวยการสำนักงานสลากฯ คนใหม่ได้เร็วสุดวันที่ 12 มิ.ย.นี้ 
ด้านนายอำนวยพร เกิดพุ่ม ประธานสหภาพสำนักงานสลากฯ กล่าวว่า คงต้องให้เวลาผู้อำนวยการสำนักงานสลากฯ คนใหม่ทำงานก่อน พนักงานไม่ได้มองว่าเป็นคนของใคร แต่เข้ามาแล้วก็ต้องทำงานให้ได้ 
นายอำนวยพร กล่าวว่า ก่อนผู้อำนวยการสำนักงานสลากฯ คนใหม่จะเข้าทำงาน ต้องแสดงวิสัยทัศน์และนโยบายต่อพนักงาน เมื่อมีการคัดเลือกมาแล้วทางพนักงานจะให้เวลาผู้อำนวยการสำนักงานสลากฯ คนใหม่ได้ทำงานในช่วง 4 เดือนก่อน จึงจะประเมินว่าเป็นอย่างไรบ้าง 
“พนักงานต้องให้ความเป็นธรรมและให้เวลาผู้อำนวยการคนใหม่ได้ทำงาน ถ้าครบ 4 เดือนแล้ว ไม่สามารถทำงานได้ พวกเราคงจะไม่เอา 
งานเร่งด่วนที่ผู้อำนวยการสำนักงานสลากฯ คนใหม่ต้องทำคือ เร่งสร้างภาพลักษณ์ที่ดีให้องค์กร พร้อมทั้งต้องดูแลในเรื่องจัดสรรโควตาสลากฯ ที่ควรระมัดระวังไม่ไห้มีมาเฟียเข้ามายุ่งเกี่ยว และดูแลแก้ปัญหาสลากฯ ที่เกินราคาในขณะนี้ให้ได้” นายอำนวยพร กล่าว